
谞讬讚讛 讬 注"讘 - 驻讬专讜砖 砖讟讬讬谞讝诇抓

诪转拽讬祝 诇讛 [诪拽砖讛 注诇讬讛, 注诇 砖讬讟转 讞讝拽讬讛] 专' 讗诇注讗讬: 讜讻讬 诪讛 讛讛讘讚诇 讘讬谉 讝讜 讛转讬谞讜拽转 砖诪讞诪讬专讬诐 讘讛 砖讻转诪讛 讟诪讗, 讗祝 砖注讚讬讬谉 诇讗 专讗转讛 讚诐 讛诪讟诪讗讛 诇诪驻专注, 诇讘讬谉 讛讘转讜诇讛 砖谞讬砖讗转 砖讻诇 注讜讚 讚诪讬讛 讟讛讜专讬谉 讗祝 讻转诪讛 讟讛讜专, 讜诪谞讬讞讬诐 砖讻转诐 讝讛 诪讚诐 讘转讜诇讬诐 讘讗? 讗诪专 诇讬讛 [诇讜] 专' 讝讬专讗 讘转砖讜讘讛: 讝讜 讛讘转讜诇讛 砖谞讬砖讗转 砖讬专驻讛 (讚诪讛, 讚诐 讘转讜诇讬讛) 诪爪讜讬 讛讜讗, 讜诇讻谉 讙诐 转讜诇讬诐 讘讜 讗转 讛讻转诐. 讜讗讬诇讜 讝讜 讛转讬谞讜拽转 讗讬谉 砖讬专驻讛 (讚诪讛, 讚诐 讟讛专讛) 诪爪讜讬 砖谞讜讻诇 诇转诇讜转 讘讜 讗转 讛讻转诐 砖诪爪讗讛.


讗 讜注讜讚 讘讚讬谞讬 讻转诐 讛转讬谞讜拽转. 讗诪专 注讜诇讗, 讗诪专 专' 讬讜讞谞谉 诪砖讜诐 (讘砖诐) 专' 砖诪注讜谉 讘谉 讬讛讜爪讚拽: 转讬谞讜拽转 砖诇讗 讛讙讬注 讝诪谞讛 诇专讗讜转 讚诐, 讜专讗转讛 讘驻注诐 专讗砖讜谞讛 讜砖谞讬讛 鈥� 注讚讬讬谉 诇讗 讛讜讞讝拽讛 讘讻讱 诇讛讬讞砖讘 讻诪讬 砖专讜讗讛, 讜注讚讬讬谉 讘讙讚专 诪住讜诇拽转 讚诪讬诐 讛讬讗, 讜诇讻谉 专讜拽讛 讜诪讚专住讛 讘砖讜拽 讟讛讜专, 讗祝 砖讻专讙讬诇 专讜拽 讛谞诪爪讗 讘砖讜拽 讜讻谉 诪讚专住 讛讗砖讛 诪讟诪讗讬诐 诪住驻拽. 讜讻谉 讻转诪讛 砖诇 转讬谞讜拽转 讝讜 谞诪讬 [讙诐 讻谉] 讟讛讜专 讛讜讗. 讜讛注讬专 注讜诇讗: 讜诇讗 讬讚注谞讗 [讜讗讬谉 讗谞讬 讬讜讚注] 讗诐 讛诇讻讛 讝讜 砖砖诪注转讬 诪专' 讬讜讞谞谉 讛讬谞讛 讚讬讚讬讛 [砖诇讜] 砖诇 专' 讬讜讞谞谉 注爪诪讜, 讗诐 讛诇讻讛 讝讜 讛讬讗 讚专讘讬讛 [砖诇 专讘讜], 专' 砖诪注讜谉 讘谉 讬讛讜爪讚拽.


 讜砖讜讗诇讬诐:  诇诪讗讬 谞驻拽讗 诪讬谞讛 [诇诪讛, 诇讗讬讝讛 注谞讬谉 讬砖 转讜爪讗讛 诪讝讛 讗诐 讛讬讗 砖诇讜 讗讜 砖诇 专讘讜]? 讜诪砖讬讘讬诐: 讗诐 讚讘专讬诐 讗诇讜 讛诐 砖诇 专' 砖诪注讜谉 讘谉 讬讛讜爪讚拽 专讘讜, 讬砖 讘讻讱 诇诪讬讛讜讬 [诇讙专讜诐 砖讬讛讬讜] 讚讘专讬讜 砖诇 讞讝拽讬讛 讛讞讜诇拽 注诇 专' 讬讜讞谞谉 (讘注诪讜讚 讛拽讜讚诐) 讜住讘讜专 砖诇讗讞专 砖转讬 专讗讬讜转 砖诇 讛拽讟谞讛 诪讟诪讗 讻转诪讛, 谞讞砖讘讬诐 讻讚注转讜 砖诇 讗讞讚 讘诪拽讜诐 (讻谞讙讚) 讚注转诐 砖诇 砖谞讬诐 (专' 讬讜讞谞谉 讜专讘讜 专' 砖诪注讜谉 讘谉 讬讛讜爪讚拽) 砖讗讬谞诐 住讘讜专讬诐 讻谉. 讜讗讬诇讜 讚讘专讬诐 讗诇讛 讛诐 砖诇 专' 讬讜讞谞谉 注爪诪讜, 讛专讬 讝讜 诪讞诇讜拽转 砖拽讜诇讛, 讚注转 讞讻诐 讗讞讚 诪讜诇 讚注转 讞讻诐 讗讞专.


 讜谞诪住专 讘注谞讬谉 讝讛, 讻讬 讗转讗 [讻讗砖专 讘讗] 专讘讬谉 诪讗专抓 讬砖专讗诇 诇讘讘诇 讜讻诇 谞讞讜转讬 讬诪讗 [讬讜专讚讬 讛讬诐] 讛讘讗讬诐 诪讛驻诇讙讛 讘讬诐, 讗诪专讜讛 诇讛诇讻讛 讝讜 砖诇 讻转诐 讛转讬谞讜拽转 讻讛诇讻讛 砖谞诪住专讛 讘砖诐 专' 砖诪注讜谉 讘谉 讬讛讜爪讚拽, 讜诪讝讛 转诇诪讚 砖讚注转 砖谞讬 讞讻诪讬诐 讛讬讗, 讜讛诇讻讛 讗讬驻讜讗 讻专' 讬讜讞谞谉.


讘 讗诪专 专讘 讞诇拽讬讛 讘专 讟讜讘讬: 转讬谞讜拽转 砖诇讗 讛讙讬注 讝诪谞讛 诇专讗讜转, 讜专讗转讛, 讗驻讬诇讜 讛讬转讛 讘专讗讬讬讛 讝讜 砖讜驻注转 (专讜讗讛 讘专爪祝) 讚诐 讻诇 砖讘注讛 讬诪讬诐 砖诇 谞讬讚讜转 鈥� 讗讬谞讛 谞讞砖讘转 讝讜 讗诇讗 专讗讬讛 讗讞转, 讜注讚讬讬谉 讛讬讗 讘讙讚专 "诪住讜诇拽转 讚诪讬诐" 讜讚讬讛 砖注转讛 注讚 砖转专讗讛 注讜讚 砖转讬 驻注诪讬诐. 讜转讜讛讬诐 注诇 诇砖讜谞讜: 诪诪讛 砖讗诪专 "讗驻讬诇讜 砖讜驻注转" 谞讬转谉 诇讚讬讬拽 砖讗驻讬诇讜 讘诪拽专讛 讝讛 讻讱 讛讜讗 讚讬谞讛, 讜诇讗 诪讘注讬讗 [谞爪专讻讛 诇讜诪专] 砖谞讜讛讙 讚讬谉 讝讛 讻砖驻讜住拽转 诪诇专讗讜转 讜专讜讗讛 诇讗讞专 诪讻谉 砖讜讘. 讜讗讜诇诐 注诇 讻讱 讬砖 诇砖讗讜诇: 讗讚专讘讛 [诇讛讬驻讱] 讞讬讚讜砖 讚讬谉 讙讚讜诇 讬讜转专 讛讜讗 讘驻讜住拽转, 砖讻谉 讗祝 砖诇讻讗讜专讛 讛讜讬讗 诇讛 [讛专讬 讛讬讗] 讻砖转讬 专讗讬讜转, 讛专讬 讝讛 谞讞砖讘 诇讛 讻专讗讬讛 讗讞转, 讜讘讜讜讚讗讬 砖讻谉 讛讜讗 讛讚讬谉 讘砖讜驻注转 讘专爪祝 讻诇 砖讘注讛!


讗诇讗 讻讱 爪专讬讱 诇砖谞讜转 讘讚讘专讬 专讘 讞诇拽讬讛 讘专 讟讜讘讬: 转讬谞讜拽转 砖诇讗 讛讙讬注 讝诪谞讛 诇专讗讜转, 讜砖讜驻注转 讻诇 砖讘注讛 鈥� 讗讬谞讛 讗诇讗 专讗讬讛 讗讞转. 讗讘诇 讗诐 驻住拽讛 诪诇专讗讜转 讘转讜讱 讛砖讘注讛, 讜讞讝专讛 讜专讗转讛 砖讜讘, 讛专讬 讝讛 谞讞砖讘 诇讛 讻砖转讬 专讗讬讜转.


讗诪专 专讘 砖讬诪讬 讘专 讞讬讬讗: 讛讘转讜诇讛 讛诪讚诇驻转, 砖诪驻注诐 诇驻注诐 诪讟驻讟祝 讛讚诐, 讜讘诇讗 讛驻住拽 谞讬讻专 讘讬谉 讟讬驻讛 诇讟讬驻讛, 讗讬谞讛 谞讞砖讘转 讻诇诇 讻专讜讗讛 讚诐. 讜转讜讛讬诐: 讜讛讗 拽讞讝讬讗 [讜讛专讬 讛讬讗 专讜讗讛] 讚诐, 讜讻讬爪讚 讗驻砖专 诇讜诪专 砖讗讬谞讛 谞讞砖讘转 讻专讜讗讛 讚诐! 讗诇讗 讬砖 诇转拽谉 讗转 讛诇砖讜谉, 讜讗讬诪讗 [讗诪讜专] 讻讱: 讛诪讚诇驻转 讗讬谞讛 谞讞砖讘转 讻砖讜驻注转 讚诐 砖讻诇 专讗讬讜转讬讛 谞讞砖讘讜转 讻专讗讬讬讛 讗讞转, 讗诇讗 讛讬讗 谞讞砖讘转 讻驻讜住拽转 讘专讗讬讜转讬讛, 讗祝 砖专讜讗讛 讟讬驻讜转 讘专爪祝.


 讜转讜讛讬诐 注诇 讻讱: 诪讻诇诇 讛讚讘专讬诐 讗转讛 诇诪讚 砖讛砖讜驻注转 砖讗诪专谞讜 砖谞讞砖讘 诇讛 讻专讗讬讛 讗讞转 讛讬讗 讝讜 砖讚诪讛 讝讜专诐 讘专爪祝, 讜讻讬 谞讛专讗 [讻诪讜 谞讛专], 讜讛专讬 诇讗 讬讬转讻谉 砖转专讗讛 讗砖讛 讻讱 讘诪砖讱 砖讘注讛 讬诪讬诐! 讗诇讗 讬砖 诇讞讝讜专 讜诇转拽谉 讗转 诇砖讜谉 讛讚讘专讬诐, 讜讻讱 讗讬诪讗 [讗诪讜专] 讗讜转诐: 讛诪讚诇驻转 讗讬谞讛 讗诇讗 讻砖讜驻注转, 砖谞讞砖讘 诇讛 讛讟驻讟讜祝 讛专爪讜祝 讻砖驻讬注讛 诪转诪砖讻转.


讙 转谞讜 专讘谞谉 [砖谞讜 讞讻诪讬诐]: 讞讝拽讛 讛讬讗 砖讘谞讜转 讬砖专讗诇 注讚 砖诇讗 讛讙讬注讜 诇驻专拽谉 (讝诪谞谉 诇专讗讜转 讚诐 谞讬讚讜转) 鈥� 讛专讬 讛谉 讘讞讝拽转 讟讛专讛, 讜讗讬谉 爪讜专讱 砖转讛讬讬谞讛 讛谞砖讬诐 讛讘讜讙专讜转 讜讛诪谞讜住讜转 讘讚讘专 讘讜讚拽讜转 讗讜转谉. 讜讗讜诇诐 诪砖讛讙讬注讜 诇驻专拽谉 鈥� 讛专讬 讛谉 讘讞讝拽转 讟讜诪讗讛. 砖讬砖 诇讛谞讬讞 砖讻讘专 讝讘讜 讚诐 谞讚讜转, 讗诇讗 砖诇讗 讛讘讞讬谞讜 讘讚讘专, 讜讻讬讜谉 砖讗讬谉 讛谉 讬讜讚注讜转 讻讬爪讚 诇讘讚讜拽, 讗讬谉 诇住诪讜讱 注诇 讘讚讬拽转谉, 讜诇讻谉 谞砖讬诐 讛讘拽讬讗讜转 讘讚讘专 讛谉 讛讘讜讚拽讜转 讗讜转谉.


专' 讬讛讜讚讛 讗讜诪专: 讗讬谉 讘讜讚拽讬谉 讗讜转谉 讘讛讻谞住转 讬讚 诇驻转讞 讛专讞诐, 诪驻谞讬 砖讘讻讱 讛专讬讛谉 诪注讜讜转讜转 (诪拽诇拽诇讜转) 讗讜转谉 注诇 讬讚讬 砖专讬讟讛 砖注诇讜诇讛 诇讛讬讙专诐 讻转讜爪讗讛 诪讛讻谞住转 讬讚, 讜讗驻砖专 讬讛讬讛 诇讞砖讜讘 砖讛讚诐 (砖讘讗 注诇 讬讚讬 砖专讬讟讛 讝讜) 讛讜讗 讚诐 谞讚讛. 讗诇讗 讛讚专讱 讛谞讻讜谞讛 讛讬讗 砖讛谞砖讬诐 住讻讜转 (诪讜砖讞讜转, 诪讜专讞讜转) 讗讜转谉 讘砖诪谉 诪讘驻谞讬诐 讜讘讗讜驻谉 讝讛 诇讗 转讬讙专诐 讻诇 砖专讬讟讛 驻谞讬诪讬转, 讜诪拽谞讞讜转 (诪谞讙讘讜转, 诪谞拽讜转) 讗讜转谉 诪讘讞讜抓, 讜讛谉 (讛讘谞讜转) 诪讻讗谉 讜讗讬诇讱 谞讘讚拽讜转 诪讗讬诇讬讛谉 (诪注爪诪谉), 砖讻讗砖专 讬讙讬注 讝诪谞谉 讬讜爪讗 讛讚诐 讘谞讞转 (注诇 讬讚讬 讛砖诪谉 砖讘驻谞讬诐).


讚 砖谞讬谞讜 讘诪砖谞转谞讜 讻讬 诇讚注转 转谞讗 拽诪讗 讛诪注讜讘专转 诪砖注讛 砖讛讜讻专 讛注讜讘专, 讜讻谉 讛诪谞讬拽讛 诪砖注讛 砖讛转讞讬诇讛 诇讛谞讬拽, 讗诐 专讗讜 讚诐 讚讬讬谉 砖注转谉. 讜讗讬诇讜 专' 讬讜住讬 讗讜诪专 砖讛诪注讜讘专转 讜讛诪谞讬拽讛 讚讬讬谉 砖注转谉 专拽 诪砖注讘专讜 注诇讬讛谉 砖诇讜砖 注讜谞讜转, 讜诇讗 专讗讜 讘讛谉 讚诐. 讜谞诪住专 讻讬 转谞讬 [砖谞讛] 讛转谞讗 (讞讜讝专 讛诪砖谞讬讜转 讘讘讬转 讛诪讚专砖) 拽诪讬讛 [诇驻谞讬] 专' 讗诇注讝专 讗转 诪砖谞转谞讜 讘诇砖讜谉 讝讜, 专' 讬讜住讬 讗讜诪专: 诪注讜讘专转 讜诪谞讬拽讛 砖注讘专讜 注诇讬讛 砖诇砖 注讜谞讜转 砖诇讗 专讗转讛 讘讛谉 鈥� 讚讬讛 砖注转讛. 讗诪专 诇讬讛 [诇讜] 专' 讗诇注讝专: 讙讬专住转 诪砖谞讛 讝讜 砖讘讬讚讬讱, 转诪讜讛讛 讛讬讗, 砖讛专讬 驻转讞转 讘转专讬 [讘砖转讬诐] ("诪注讜讘专转 讜诪谞讬拽讛"), 讜住讬讬诪转 讘讞讚讗 [讘讗讞转] ("砖注讘专讜 注诇讬讛", "讚讬讛 砖注转讛")!


讚诇诪讗 [砖诪讗] 讙讬专住讗 讝讜 讘诪砖谞讛 "讛讗砖讛 讛诪注讜讘专转 讜讛讬讗 诪谞讬拽讛 砖注讘专讜 注诇讬讛 砖诇砖 注讜谞讜转 鈥� 讚讬讬讛 砖注转讛", 讛讬讗 砖拽讗诪专转 [讗讜诪专 讗转讛], 砖讞诇拽 诪转拽讜驻转 砖诇讜砖 讛注讜谞讜转 讘讛谉 诇讗 专讗转讛 讛讬转讛 讘讬诪讬 注讬讘讜专讛 讜讞诇拽 讘讬诪讬 讛谞拽转讛, 讜诪讬诇转讗 [讜讚讘专] 讛诇讻讛 讗讙讘 讗讜专讞讬讛 [讚专讱 讗讙讘] 讻讱 拽讗 诪砖诪注 诇谉 [讛讜讗, 专' 讬讜住讬 讛砖诪讬注 诇谞讜], 砖(谞讞砖讘讬诐) 诇讛 讜诪爪讟专驻讬诐 诇讬诪讬 诪谞讬拽讜转讛, 讜讻谉 讬诪讬 诪谞讬拽讜转讛 注讜诇讬谉 诇讛 诇讛砖诇讬诐 诇诪谞讬谉 砖诇讜砖 注讜谞讜转 诇讬诪讬 注讬讘讜专讛 讗诐 讗讬谉 讘讻诇 讗讞转 诪讛谉 砖诇讜砖 注讜谞讜转 砖诇讗 专讗转讛 讘讛谉. 讻讚转谞讬讗 [讻诪讜 砖砖谞讜讬讛 讘专讬讬转讗]: 诇讛砖诇讬诐 诇讬诪讬 诪谞讬拽讜转讛, 讜讬诪讬 诪谞讬拽讜转讛 注讜诇讬谉 诇讛 诇讛砖诇讬诐 诇讬诪讬 注讬讘讜专讛.


讜诪驻专讟讬诐: 讻讬爪讚 讛讬讗 讛砖诇诪讛 讝讜? 讛讬转讛 诪注讜讘专转 讜讛驻住讬拽讛 诪诇专讗讜转 砖转讬诐 (砖转讬 注讜谞讜转) 讘讬诪讬 注讬讘讜专讛, 讜讻砖讬诇讚讛 讜讛谞讬拽讛 讗转 讘谞讛 讛驻住讬拽讛 注讜讚 注讜谞讛 讗讞转 讘讬诪讬 诪谞讬拽讜转讛, 讗讜 砖讛讬转讛 诪谞讬拽讛 讗转 讘谞讛 讜讛驻住讬拽讛 诇专讗讜转 砖转讬诐 讘讬诪讬 诪谞讬拽讜转讛 讜讗讞专 讻讱 谞转注讘专讛 砖讜讘 讜讛驻住讬拽讛 砖讜讘 注讜谞讛 讗讞转 讘讬诪讬 注讬讘讜专讛. 讗讜 砖诇讗 专讗转讛 注讜谞讛 讗讞转 讜诪讞爪讛 讘讬诪讬 注讬讘讜专讛 讜注讜谞讛 讗讞转 讜诪讞爪讛 讘讬诪讬 诪谞讬拽讜转讛 鈥� 讛专讬 讛谉 诪爪讟专驻讜转 诇砖诇砖 注讜谞讜转, 讜讗诐 专讗转讛 诇讗讞专 诪讻谉 鈥� 讚讬讛 砖注转讛.


 讜砖讜讗诇讬诐:  讘砖诇诪讗 [谞谞讬讞] 讗驻砖专讜转 砖讬诪讬 讬诪讬 注讬讘讜专讛 注讜诇讬谉 诇讛 诇讬诪讬 诪谞讬拽讜转讛, 诪砖讻讞转 诇讛 [诪讜爪讗 讗转讛 讗讜转讛], 讜讘讗讜驻谉 讝讛: 讚拽诪谞讬拽讛 讜讗讝诇讗 [砖讛讬讗 诪谞讬拽讛 讜讛讜诇讻转], 讜诇讗讞专 诪讻谉 讛讬讗 诪讬注讘专讛 [诪转注讘专转], 讗诇讗 讗驻砖专讜转 讝讜 砖讬诪讬 诪谞讬拽讜转讛 注讜诇讬谉 诇讛 诇讬诪讬 注讬讘讜专讛, 讛讬讻讬 诪砖讻讞转 诇讛 [讗讬讱 讗转讛 诪讜爪讗 讗讜转讛], 讜讛专讬 讘讙诪专 讛专讬讜谞讛, 讘诇讬讚讛 注爪诪讛, 专讗转讛 讚诐, 讜讗讬谉 讗讬驻讜讗 驻专拽 讝诪谉 砖诇 砖诇讜砖 注讜谞讜转 砖诇讗 专讗转讛 讘讜?


 讜诪砖讬讘讬诐:  讗讬讘注讬转 讗讬诪讗 [讗诐 转专爪讛 讗诪讜专] 讻讛住讘专 诇讚讘专, 砖诪讚讜讘专 讘讘专讬讬转讗 讝讜 讘诇讬讚讛 讬讘砖转讗 [讬讘砖讛] 砖讛讬转讛 讛诇讬讚讛 讘诇讗 讚诐. 讜讗讬讘注讬转 讗讬诪讗 [讜讗诐 转专爪讛 讗诪讜专] 讻转讬专讜抓 砖讚诐 谞讚讛 讛讜讗 诇讞讜讚, 讜讚诐 诇讬讚讛 诇讞讜讚, 讜讗讬谉 讘专讗讬讬转 讚诐 诇讬讚讛 诇讛驻专讬讚 讘讬谉 讛转拽讜驻讛 砖诇讗 专讗转讛 讘讬诪讬 注讬讘讜专讛 讜讛转拽讜驻讛 砖诇讗 专讗转讛 讘讬诪讬 讛谞拽转讛 砖诇讗讞专 讛诇讬讚讛, 讜诪爪讟专驻讜转 砖转讬 讛转拽讜驻讜转 诇讻诇诇 砖诇讜砖 注讜谞讜转 砖诇讗 专讗转讛 讘讛谉. 讜讗讬讘注讬转 讗讬诪讗 [讜讗诐 转专爪讛 讗诪讜专] 讻转讬专讜抓 谞讜住祝, 砖讗讻谉 转谞讬 [砖谞讛] 讘讘专讬讬转讗 讝讜 专拽 讞讚讗 [讗讞转] 诪讛诇讻讜转讬讛, 砖讬诪讬 注讬讘讜专讛 注讜诇讬诐 诇讬诪讬 诪谞讬拽讜转讛, 讜讗诇 转砖谞讛 讘讛 讗转 讛讛诇讻讛 讛砖谞讬讛, 砖讗讬谞讛 讗驻砖专讬转.


讛 砖谞讬谞讜 讘诪砖谞转谞讜 讘讚讬谉 讛讗砖讛 讛诪住讜诇拽转 讚诪讬诐: 讘诪讛 (讘讗讬讝讛 注谞讬谉) 讗诪专讜 讞讻诪讬诐 讻讬 讗诐 专讗转讛 讚诐 讚讬讛 砖注转讛 鈥� 讘专讗讬讬讛 专讗砖讜谞讛, 讗讘诇 讘专讗讬讬讛 砖谞讬讛, 讛专讬讛讬 诪讟诪讗讛 诪注转 诇注转 讜诪驻拽讬讚讛 诇驻拽讬讚讛. 讜谞讞诇拽讜 讞讻诪讬诐 讘讻讜讜谞转 讛讚讘专讬诐. 砖讻谉 讗诪专 专讘: 诪讛 砖砖谞讬谞讜 砖讚讬讬谉 砖注转谉 专拽 讘专讗讬讬讛 讛专讗砖讜谞讛 讛专讬 讝讛 讗讻讜诇讛讜 [注诇 讻讜诇诐], 注诇 讻诇 讗专讘注转 讛诪拽专讬诐 讛谞讝讻专讬诐 讘诪砖谞讛 鈥� 讘转讜诇讛, 讝拽谞讛, 诪注讜讘专转, 讜诪谞讬拽讛.


讜讗讬诇讜 砖诪讜讗诇 讗诪专: 诇讗 砖谞讜 讞讻诪讬诐 讘诪砖谞转谞讜 讚讘专讬诐 讗诇讛 讗诇讗 讘讚讬谞谉 砖诇 讘转讜诇讛 讜讝拽谞讛 砖专讗讜 讚诐, 砖讚讬讬谉 砖注转谉 讘专讗讬讬讛 专讗砖讜谞讛 讘诇讘讚, 讗讘诇 诪注讜讘专转 讜诪谞讬拽讛 砖专讗讜 讚诐 鈥� 讚讬讬谉 砖注转谉 砖诇 讛诪注讜讘专讜转 讻诇 讬诪讬 注讬讘讜专谉, 讜讻谉 讚讬讬谉 砖诇 讛诪谞讬拽讜转 讻诇 讬诪讬 诪谞讬拽讜转谉, 讜讗祝 讘专讗讬讜转 砖专讗讜 诇讗讞专 专讗讬讛 专讗砖讜谞讛.


讜讻谉 谞讞诇拽讜 讘诪讞诇讜拽转 讝讜 讞讻诪讬诐 讗讞专讬诐, 砖讻讱 讗诪专 专' 砖诪注讜谉 讘谉 诇拽讬砖: 讚讘专讬诐 讗诇讛 砖讘诪砖谞转谞讜 讗诪讜专讬诐 讗讻讜诇讛讜 [注诇 讻讜诇诐], 注诇 讻诇 讗专讘注 讛谞砖讬诐 讛谞讝讻专讜转 讘讛 讻诪住讜诇拽讜转 讚诪讬诐, 讜讗讬诇讜 专' 讬讜讞谞谉 讗诪专: 诇讗 砖谞讜 讚讘专讬诐 讗诇讛 讗诇讗 讘讚讬谞讛 砖诇 讛讘转讜诇讛 讜讝拽谞讛, 讗讘诇 诪注讜讘专转 讜诪谞讬拽讛 鈥� 讚讬讬谉 砖注转谉 砖诇 讛诪注讜讘专讜转 讻诇 讬诪讬 注讬讘讜专谉, 讜讗祝 讘专讗讬讬讛 砖谞讬讛 讜讛诇讗讛, 讜讻谉 讚讬讬谉 砖注转谉 砖诇 讛诪谞讬拽讜转 讻诇 讬诪讬 诪谞讬拽讜转谉. 讜诪爪讬注讬诐: 诪讞诇讜拽转 讝讜 砖谞讞诇拽讜 讘讛 讗诪讜专讗讬诐 讛专讬讛讬 讻诪讞诇讜拽转 转谞讗讬 [转谞讗讬诐] 砖谞讞诇拽讜 讘讗讜转讜 谞讜砖讗. 砖讻谉 砖谞讬谞讜: 诪注讜讘专转 讜诪谞讬拽讛 砖讛讬讜

